**Godt nytt år** alle sammen!

Håper dere alle har hatt en fredfull og gledelig julehøytid, sammen med deres kjære og nære. Vi ser frem til et nytt år med kjekke aktiviteter og opplevelser sammen med de flotte, herlige barna deres og til fortsatt godt samarbeid med dere foreldre.

**Først litt om måneden som gikk:**

Desember ble en fredfull og koselig måned på Maurtua. Vi la vanlig program til siden, og hygget oss med pepperkakebaking, juleverksted, julesanger og advent samlinger. SU arrangerte lysfest, vi hadde julebord og nissefest. Nissefesten var nok et lite høydepunkt i desember. Barna var kjempe stolte når de kom om morgenen og viste frem nissedraktene sine. Vi hadde nissemusikk, dans og kos. Klatrende ned fra loftet kom nissen på besøk til oss. Vi gikk rundt juletreet og sang «Jeg gikk meg over sjø og land» og «Musevisa». Julenissen fikk smake grøt og vi sang «På låven sitter nissen». Alle barna fikk godteposer av nissen som vi tok med oss på avdelingen. Etterpå var det tid for å spise grøt.

Vi fikk besøk av nissejenta. Hun var en av nissens hjelpere og trengte en liten ferie hos oss på Maurtua. Hun likte å gjøre nissestreker. Noen av nissestrekene hun gjorde var å ta tørkepapir utover gulvet og stolene, grise med mel og spise pepperkakedeig, ta snø inn og lage engel og legge seg i julekrybba.

Veldig kjekt var det også for barna med julekalender på avdelingen. Her fikk barna være i fokus hver sin dag. De fikk trekke ned et hjerte fra vinduet med en julesang bakpå som vi alle sang sammen. De fikk et hjerte med bilder av seg selv og karakteregenskaper som vi ser tydelig hos den enkelte. Vi snakket om egenskapene og hva den enkelte er gode på. De fikk også åpne en liten pakke, der det skjulte seg en figur til julekrybba. Vi pratet sammen om hvorfor vi feier jul.

.

**Denne måneden:**

Vi fortsetter å jobbe med karakteregenskapene «**Hjelpsomhet**» og «**Samarbeid**». Det er når vi klarer å jobbe sammen med andre for å få til noe. Vi dramatiserer historier om Petter og familien hans som samarbeider og hjelper, og vi vil ha fokus på samarbeid i lek og ellers i hverdagen. Vi prater om hvordan vi kan hjelpe hverandre og når vi selv trenger hjelp. Vi vil vise bilder der barna og vokse samarbeider. Barna samarbeider når det er ryddetid, bygger med duplo sammen, bygger tårn med treklosser, pussler og spiller spill sammen. Vi har også fokus på det å hjelpe hverandre i her og nå situasjoner. Ved på- og avkledning, samt ved å sende til hverandre ved bordet og dele ut flasker ved frukt. Barna skal også få høre historien om «Løven og Musa» som hjelper hverandre.

**Gjør vi en handling ofte nok kan det fort bli en vane.**

**Antall,rom og form** er fagområdet som står i hovedfokus denne måneden. I den forbindelse skal vi ha et felles prosjekt med Tusenbeinet om «Lille larven aldri mett». Dette er historien om en liten larve som spiser et vist antall frukt hver dag. Vi vil ha samlinger der barna skal få være med å telle og kategorisere. I slutten av måneden er vi invitert til fellessamling om larven med Tusenbeinet.

Vi får også besøk av pinnsvinet Pelle, som bor i en koffert. Pelle elsker både tall og former, som han samler på i kofferten sin. Når Pelle kommer på besøk har han nye oppgaver som barna må hjelpe han med. Dette skjer i smågruppene. Ellers i smågruppene vil barna bli kjent med begrepene; oppå, under, mellom, ved siden av o.l. Vi vil også spille spill og pussle.

Ellers fortsetter vi med turdager på torsdager, så husk matpakke til barna denne dagen. På slutten av måneden blir Pelle med oss på form og tellejakt. Det gleder vi oss til!

**Viktige datoer:**

Planleggingsdag Tirsdag 2. Januar, barnehagen er stengt

Ønsker dere alle en flott januar måned

Hilsen oss på Maurtua v/Nina